2018/0197 (COD)

A BIZOTTSÁG KÖZLEMÉNYE AZ EURÓPAI PARLAMENTNEK



az Európai Unió működéséről szóló szerződés 294. cikkének (6) bekezdése alapján

az



Európai Regionális Fejlesztési Alapról és a Kohéziós Alapról szóló rendelet elfogadására vonatkozó tanácsi álláspontról

1.Háttér

A javaslat Európai Parlament, illetve Tanács számára történő megküldésének időpontja

(COM(2018) 372 final dokumentum – 2018/0197 (COD)): 2018. május 29. Az Európai Gazdasági és Szociális Bizottság véleményének időpontja: 2018. október 17. A Régiók Európai Bizottsága véleményének időpontja: 2018. december 5. Az Európai Parlament álláspontjának időpontja (első olvasat): 2019. március 26. A módosított javaslat megküldésének időpontja

(COM(2020) 452 final dokumentum – 2018/0197 (COD)): 2020. május 28. Az Európai Gazdasági és Szociális Bizottság a vele folytatott konzultációt követően úgy döntött, hogy nem ad ki véleményt a javaslatról / A Régiók Bizottsága a vele folytatott konzultációt követően úgy döntött, hogy nem ad ki véleményt a javaslatról / A Tanács első olvasatbeli álláspontjának elfogadása: 2021. május 27.

2.A Bizottság javaslatának célja

A Bizottság javaslata lefekteti az Európai Regionális Fejlesztési Alap (ERFA) és a Kohéziós Alap konkrét célkitűzéseit és támogatási hatókörét azzal a céllal, hogy az alapok járuljanak hozzá az Unió gazdasági, társadalmi és területi kohéziója megerősítésének az Európai Unió működéséről szóló szerződésben rögzített általános célkitűzéséhez.

3.A Tanács álláspontjával kapcsolatos megjegyzések

A Tanács álláspontja – néhány kivétellel – tiszteletben tartja az alapok szabályozásának és az alapok támogathatóságának felépítését, amelyet a Bizottság által javasolt egyedi célkitűzések és támogatási hatókör határoz meg.

A fő módosítások a következőkre vonatkoznak:

·a koncentrációs követelmények teljesítésének lehetősége nemzeti vagy régiókategóriák szintjén (fokozott rugalmasság),

·a tematikus koncentráció követelményeinek némi lazítása az alábbiak révén:

·az alkalmazandó koncentrációs küszöbértékek csökkentése a viszonylag kevésbé gazdag országokban vagy régiókban (olyan tagállamok, amelyek bruttó nemzeti jövedelemaránya az EU átlagának legfeljebb 100 %-a, valamint az átmeneti és a kevésbé fejlett régiók esetében); másrészt a fejlettebb régiók és országok számára minimumkövetelményként a 2. szakpolitikai célkitűzés („zöldebb Európa”) 30 %-át határozták meg,

·a Kohéziós Alap szerinti környezetvédelmi és éghajlatbarát kiadások beszámítása a tematikus koncentrációba,

·a legkülső és ritkán lakott területeknek szánt külön juttatások mentesítése a koncentrációs szabályok alól,

·a „városi mobilitás” és a „digitális kapcsolódás” specifikus célkitűzések áttétele a 3. szakpolitikai célkitűzésből a tematikus koncentráció által lefedett szakpolitikai célkitűzésekbe (rendre a 2., illetve az 1. szakpolitikai célkitűzésbe). Az említett áttétel hatását enyhíti az ágazatok tematikus koncentrációra vonatkozó követelményekhez maximálisan megengedett hozzájárulása felső határának megszabása.

A konkrét célkitűzésekkel kapcsolatban többlethangsúlyt kapott a harmadik országok állampolgárainak integrációja, ideértve a migránsokat, valamint a kultúrába és a fenntartható turizmusba történő beruházás.

A támogatás köréből kizárt területek vonatkozásában a fő változás a földgázzal kapcsolatos beruházások igen korlátozott, bizonyos feltételekhez kötött támogathatóságán keresztül a fosszilis tüzelőanyagokhoz kapcsolódó beruházások támogathatóságára vonatkozik. Ennek hatását mérsékelte a támogatható beruházások szűk meghatározása, az említett beruházások támogatására felhasználható források maximalizálása (az ERFA és a Kohéziós Alap teljes allokációjának kevesebb mint 1 %-ában), valamint az időbeli korlátozások. Bizonyos korlátozott kivételeket vezettek be az általánosan kizárt területekre is, indokolt esetekben, azaz a repülőtéri infrastruktúrába, a hulladékkezelésbe történő célzott beruházásokra vonatkozóan. Megszüntették a szélessávú internet és a vasúti járművek területén végzett beruházásokra vonatkozó kizárásokat – ezekre az állami támogatási szabályok szerinti megfelelő feltételek továbbra is teljes egészében érvényben maradnak.

Bevezetésre került egy a Stabilitási és Növekedési Paktumra való hivatkozás. A Bizottság kivételes körülmények között aktiválható végrehajtási hatásköre korlátozva lett.